
SYSTEMOVERSIKT

Prosjektet går ut på å konstruere og bygge analog og digital elektronikk for å fjernstyre en bil. Bilen skal bygges i lego, og fjernstyringen skal kunne regulere sving og hastighet. På fjernstyringsenheten skal bilens hastighet kunne leses av på et stolpedisplay. I første omgang skal elektronikken bygges på trainere og fjernstyringen skje via ledninger, men konstruksjonen skal tilrettelegges slik at overføringen kan være trådløs (radio) og bilen kan være batteridrevet med all elektronikken på egenproduserte kretskort.

Den digitale delen av prosjektet går ut på utvikle og bygge en link for kommunikasjon mellom en fjernstyringsenheten og bilen. Det skal bygges en sendermodul og en mottakermodul for halv dupleks kommunikasjon med to kanaler hver vei. Bitraten skal være 8kbit/sek og linken skal være tilpasset tilkobling til radiomoduler for trådløs overføring. (Radiodelen inngår ikke i prosjektet).

Fra fjernstyringsenheten skal det overføres to digitaliserte, analoge signaler, sving (6bit) og hastighet(4bit). Fra bil skal det kunne overføres et digitalt retursignal (4bit) som angir bilens hastighet og i tillegg 4 enkeltbit  (x3..x0) til fritt bruk.
Data skal overføres i en rammestruktur som genereres fra fjernstyringsenheten slik at denne blir en master og bilen en slave. 

De digitale modulene skal realiseres i ALTERA programmerbare kretser av type EPM7064.

Software for utvikling av disse kretsene finnes på lab og følger dessuten boka slik at dere også kan installere denne hjemme.

I enkleste utgave skal rammestrukturen kun inneholde rammesynkronisering og data (ikke adresser og paritet) og store deler av denne løsningen vil bli relativt grundig beskrevet for dere. Paritet og adresse skal kunne legges inn som en utvidelse av prosjektet og her er det opp til dere. Noen detaljer om disse utvidelsene vil bli gitt i senere notater.  

Hele prosjektet, inkludert analog del, teller 50% på karakteren i begge fagene.

I det følgende gis en oversikt over den digitale delen av systemet.

Fjernstyring digital del

Ovenfor vises signaler inn og ut (grensesnittene for digitaldelen i fjernstyringsenheten). Sorte piler representerer digitale signaler, grå piler analoge. Grå blokker inneholder både analoge og digitale funksjoner.
Ad_data er utgangen fra en AD omvandler der dataene kommer på serieform med bitrate gitt av io_clock. Ad_cs bestemmer når data skal leveres fra omvandleren og når nytt sampel skal tas og digitaliseres. Inp_select styrer en analog multiplekser som velger mellom to analoge kilder. Hastighet[3..0] er en 4bits kode som angir målt hastighet til bilen. x[3..0] er 4 digitale signaler overført fra bilen, bruken av disse er ikke fastsatt. Linje_ut genererer den delen av rammeformatet som sendes fra fjernstyringsenheten (mens tx_enable er høy). Linje inn er resten av rammen, (denne er generert i bilen). Tx_enable og rx_enable kan brukes til å styre radiomodulene av og på. Adr[1..0] er adresse som kan brukes i utvidelsen av prosjektet.

Dioderekken består av 16 lysdioder som skal angi hastigheten, 4:16 dekoderen gjør om fra 4 bit binær kode til en av 16 aktive utganger.

Digital del

Bil digital del

Tx_enable, rx enable og adr[1..0] har samme funksjoner som i fjernstyringsdelen. Linje_ut i en modul er lik linje inn i den andre. Sving[5..0] er 6 bit digitalisert analog spenning som brukes til styring av bilen. Hastighet[3..0] er digitalisert analog spenning som brukes til hastighetsregulering av bilen. x[3..0] er digitale innganger som finnes som utganger i fjernstyringsenheten. Hast_pulser er pulser fra en roterende kodeskive, pulsfrekvensen er direkte proporsjonal med hastigheten. Sorte piler angir digitale signaler, grå piler angir analoge. Grå bokser har både analoge og digitale funksjoner.
Rammestruktur

Rammeformatet er fast og gjentas kontinuerlig. Først er det avsatt en tid (8bit) til innsvingning når radiosenderen i fjernstyringsenheten slås på. Deretter sendes et synkroniseringsord på 10 sammenhengende enere (dette ordet finnes ikke noe annet sted i rammen). Adr skal ikke brukes i enkleste utgave, dvs her sendes da 0. Sving er 6 databit og i utvidet utgave en paritetsbit til slutt, denne settes her til 0. Hastighet er tilsvarende 4 databit eventuelt med paritet (0 i enkleste utgave). Deretter slås senderen i joystick av og mottakeren kobles inn. Like etter kobles senderen i bilen inn (først tid for innsvingning) og deretter sendes data fra bil til joystick. Adressebitene settes også her til 0 i enkleste utgave. Hast er 4 databit som angir målt hastighet (med eventuell paritet til slutt) og deretter følger x3..x0 evt med paritet.

Hver bit varer i 125mikrosekunder, dvs bitrate 8kbit/sek. En ramme varer i 8 ms. Mellom hver dataenhet i rammestrukturen sendes minst en 0, dette er for å hindre at synkroniseringsordet kan gjentas inne i rammen.
Forslag til utvidelser:

Legg inn paritet slik at hvert dataord og paritetsbit til sammen har et like antall enere (eks: data=0110 gir P=0, data=1110 gir P=1). På mottakersiden skal pariteten kontrolleres og data forkastes hvis pariteten er feil.

Send med en adresse som programmeres på brettet. Hvis denne ikke stemmer med adressen til mottakeren (adressen programmert på det andre brettet) skal dataene forkastes.
Analog del

Fjernstyring, analog del

Manøvreringsorganene er to potensiometre som begge kan dreies 270o. Den ene styrer farten mens den andre styrer sving. Potensiometeret for fart har nøytral (stillstand) i midtstilling, full fart forover når det dreies helt til høyre, og full fart bakover når det dreies helt mot venstre. Potensiometeret for sving er slik at hjulene på bilen skal stå i omtrent samme vinkel som potensiometeret, med ”rett frem” i midtstilling.

De to potensiometrene er begge 10kohm. De koples mellom jord og +5V. Spenningen på armen føres via en bufferforsterker til en analog multiplekser, se figur i ”Fjernsyring, digital del.” Merk at de analoge spenningene begge kan variere mellom 0 og 5V, slik at 0V tilsvarere full fart bakover/venstre sving, 2.5V tilsvarer nøytral, og 5V tilsvarer full fart forover/høyre sving.

Bil, analog del

Den analoge delen i bilen omfatter en forsterker for fremdriftsmotoren, og en servostyringsmekanisme for styrehjulene.

 I bilen skal følgende spenninger være tilgjengelige:

1. +5V for drift av de digitale kretsene. Denne tas fra et eget 9V batteri med en serieregulator.

2. +/- 9V for drift av motorenes effektforsterkere. Disse tas fra to 9V batterier.

3. +/- 5V for drift av D/A omformere og potensiometer. Disse tas vha. passende regulatorer fra de samme 9V batteriene som ovenfor. Regulatorene bør imidlertid være laget slik at de tåler at batterispenningene i korte perioder (start av stillestående motorer) faller under 5V.

Motorforsterkeren


[image: image5]
Merk at D/A omformeren gir ut en spenning mellom -5V og +5V. Siden den digitale inngangen på D/A inngangen er 4 bits, betyr dette at tallet 0000B skal gi -5V, tallet 0111B skal gi 0V, og tallet 1111B skal gi +5V. Forsterkeren skal gi gi fullt pådrag på motoren når inngangsspenningen er +/- 5V.

Servostyring

Den ønskede vinkel på hjulene gis av et 6 bits digitalt signal slik at tallet 000000B er full sving til venstre, tallet 011111B er nøytral, og tallet 111111B er full sving til høyre. Dette tallet omformes i en D/A omformer til en analog spenning mellom -5V og +5V. Et reguleringssystem skal sørge for at hjulene kjøres i riktig posisjon. Hjulenes posisjon måles av et potensiometer som gir ut en spenning mellom -5V(venstre) og +5V(høyre). Denne spenningen sammenlignes med referansen fra D/A omformeren, og differansen er pådraget til effektforsterkeren som driver svingmotoren. 

